Gedagte vir die dag: Opbouende woordeFoto: pixabay.com Moenie enige vuil taal gebruik nie. Gebruik eerder die regte, opbouende woorde wat nodig is om dié wat luister, te bevoordeel. (Efesiërs 4:29) Ons almal weet gesonde kos, genoeg oefening en genoeg slaap hou ons liggame sterk en gesond. As ons slegs gemorskos eet en die hele dag voor die TV lê, gaan ons beslis nie gesond bly nie. Dieselfde beginsel geld vir ons hart en verstand. Ons het almal liefdevolle en opbouende woorde nodig om na gees en siel sterk te wees. Selfs die manier waarop ons met mekaar praat, kan ons gelukkig en vol selfvertroue laat voel. Wanneer jy bang of senuweeagtig voel, kan jy hardop bid en onthou dat God by jou is. As jy hard werk om ’n sekere doelwit te bereik, is dit lekker om te voel jy word deur ander bemoedig en dat hulle in jou vreugde deel as jy suksesvol is. Wyse woorde wat die waarheid van God se liefde weerkaats, hou ons sterk en vol vertroue. Die teenoorgestelde is ook waar: Gemene, kritiese woorde kan ons gees knak. Elke keer wanneer jy jou mond oopmaak, maak jy ’n keuse: Gaan ek iemand met my woorde ophef, of afbreek? Dink elke dag na oor jou woorde en gebruik dit om ander op te bou en te bemoedig. Here, U spreek net waarheid en liefde oor ons uit. Leer ons om mekaar ook met ons woorde op te hef. Amen.